( 112 ) 
qui n’y ait apparence d’en venir à boult et d’en sortir à vostre honneur, 
et, quelque emprinse que vous disposez fere, que soiez bien fondé pour 
la pouvoir achever sans commencer les emprinses legierement pour les 
laisser imperfaictes : ainsi debvez tellement dresser vos afferes que, 
apres que aurez commencé quelque emprinse, y mettez le tout pour le 
tout pour la bien achever, y usant de telle célérité et diligence que pour 
longeur du temps ne donnez lieu à occasion contraire pour laquelle 
fussiez constrainct à changer propos dont apres puissiez estre argué de 
inconstance et variété, et si vous, Sire, tachez de complir ces trois choses 
et en ce emploiez vos esperits, ne fault doubter que non seulement 
conserverez vostre reputacion, mais l’accroistrez journellement, et toutes 
choses vous succedront de mieulx en mieulx. 
» 
ASSEUREMENT D’ITALIE. 
Septièmement, Sire, pour mieulx establir et accroistre vostre reputa¬ 
cion, laquelle, pour Dieu grâces, a esté et est à présent en bon train, est 
mestier donner ordre comme puissiez bien establir et asseurer la Italie 
et la conserver entièrement en vostre devocion, car, quand ores seroit 
vérité que les François en-fussent pour ceste heure dechassez et retour¬ 
nez en France, selon qu’est le commun bruict, et qui puist sembler qu’il 
n’y ait danger pour le présent, toutesfois la chose ne seroit pas par ce 
asseurée que lesd s François ne puissent en autre temps à eulx plus pro¬ 
pice y retourner sans avoir la resistence et empeschement qu’ilz ont eu 
à présent, et en ce y a trois considérations auxquelles est besoing avoir 
bon esgard pour remedier en temps aux dangiers qui de ce pourroient 
ensuir. 
La première consideracion est que les Duchez de Milan et Gennes sont 
les clefs et la porte pour pouvoir garder et dominer toute l’Italie, et l’Ita¬ 
lie establie et bien reduicte en vostre subjection est le vrai siégé et 
sceptre pour dominer tout le monde, et pour ce que les François vos 
ennemis le congnoissent très bien et qu’ilz tiennent ce poinct en plus 
d’extime que la deffence de leur propre Pxoiaulme, comme ilz ont bien 
monstré à présent par effect, fault considérer que toutes et quantesfois 
qu’ilz cognoistront l’opportunité d’y povoir retourner, ilz le feront, et 
pouroit estre en telle saison que toute l’Italie seroit en hazard de tum- 
ber es mains desd s François, ensemble le Roiaulme de Naples. 
La seconde considération est que pour la mort du pape est extincte la 
ligue deffencive et ne scet Ion si son successeur la vouldra agreer ou 
renouveller, ne si sera telle qu’il convienne à l’observation d’icelle et 
deffencion d’Italie ; et, en ce trouble, avant qu’on ait traicté avec le nou¬ 
veau pape et avant que l’on sache s’il vouldroit renouveller ceste ligue 
